Pesterzsébeten a képviselő-testület baloldali többsége a múlt csütörtöki alakuló ülésen húszszázalékos fizetésemelést szavazott meg magának, amivel a képviselők bruttó bére 411 ezer forintra nőtt - írja a Magyar Nemzet. A lapnak nyilatkozó Fidesz–KDNP-politikusok elhatárolódtak a döntéstől, és hangsúlyozták, hogy az eredetileg 5, 10, illetve 15 százalékos emelésekről készített javaslatokat módosította felfelé a baloldali többség. Az emelést az MSZP, a DK, az LMP, a Párbeszéd és a Jobbik képviselőinek a támogatásával tudták megszavazni. A lap szerint a Párbeszéd négy, az LMP három, a Jobbik két külsős bizottsági helyet kapott.

Most derült ki ugyanakkor, hogy a XX. kerületi ellenzéki szövetségben a Jobbik átvette a Momentum Mozgalom helyét, utóbbi ugyanis kihátrált az együttműködésből.

Azt tapasztaltuk, hogy a partneri viszony a választásokat követően megbomlott. Az MSZP és a DK hatalomgyakorlási stílusát a Momentum Mozgalom nem tudja magáévá tenni, így az önkormányzat közös irányításának nem láttuk érdemi lehetőségét, a felkínált bizottsági elnöki tisztségeket nem vállaltuk el – írta a Momentum helyi szervezetének közösségi oldalán Somodi Klára és Szőnyi Attila önkormányzati képviselő.

A Momentum két képviselője ugyanakkor azt is hozzátette, hogy az önkormányzat munkájában részt vesznek, nyitottak ügyek és meghatározott célok mentén továbbra is az együttműködésre.